** **

**Aðgengisfulltrúi - Sumarverkefni námsmanna.**

Gott aðgengi skiptir okkur öllu máli, en slæmt aðgengi getur beinlínis komið í veg fyrir þátttöku fólks í samfélaginu.

Sveitarfélög eru hvött til að ráða til sín námsmenn til sumarstarfa sem hafi það verkefni að vinna að aðgengismálum hjá sveitarfélögunum. Áherslan verði fyrst og fremst á manngert umhverfi: byggingar og útisvæði.

Stjórnvöld ætla að ná til þess hóps námsmanna sem ekki fær starf eða aðgang að öðru úrræði í sumar og munu verja tæpum 2,4 milljörðum kr. í átaksverkefni til að fjölga tímabundnum störfum fyrir námsmenn.

Bent er á að reglur um úthlutanir úr fasteignasjóði jöfnunarsjóðs hafa verið rýmkaðar með reglugerð nr. 280/2021. Það getur fallið undir starf aðgengisfulltrúa að finna og meta þau mannvirki sem þarf að bæta með tilliti til aðgengis fatlaðs fólks og falla undir ákvæði reglugerðarinnar.

**Nánar um verkefnið**

Samkvæmt samningi Sameinuðu þjóðanna um réttindi fatlaðs fólks erum við skuldbundin til að „gera fötluðu fólki kleift að lifa sjálfstæðu lífi og taka fullan þátt á öllum sviðum lífsins [...] og útrýma hindrunum og tálmum sem hefta aðgengi, skulu meðal annars ná til bygginga, vega, samgangna og annarrar aðstöðu innan dyra sem utan, þar með talið skóla, íbúðarhúsnæðis, heilbrigðisþjónustu og vinnustaða.“

Í framkvæmdaáætlun um málefni fatlaðs fólks 2017-2021 er hvatt til þess að sveitarfélög og aðrir opinberir aðilar skipi aðgengisfulltrúa. Hlutverk þeirra er að sjá til þess að gerðar séu úttektir á aðgengi. þ.e. á þjónustu og starfsemi viðkomandi sveitarfélags í víðum skilningi. Leiði úttekt í ljós að úrbóta sé þörf hlutist aðgengisfulltrúi til um að gerðar séu tímasettar áætlanir um úrbætur.

Aðgengisfulltrúar fá leiðbeiningar og kennslu frá skipuleggjendum í byrjun sumars. Verkefninu er ætlað að safna gögnum og þekkingu til að skilgreina starf aðgengisfulltrúa í sveitarfélögunum. Því er mikilvægt að sem flest sveitarfélög taki þátt í því.

Niðurstöðum allra aðgengisfulltrúa verður safnað saman og nýttar til að móta starf og stöðu aðgengisfulltrúa í sveitarfélögunum.

**Verkefnislýsing**

* Skipuleggjendur verkefnisins eru Samband Íslenskra sveitarfélaga og Öryrkjabandalag Íslands . Þessir aðilar munu styðja við sumarstarfsmennina með fræðslu og reglulegum fundum
* Starfsmaður fær kynningu frá skipuleggjendum á mannvirkjalögum, skipulagslögum, samningi Sameinuðu þjóðanna um réttindi fatlaðs fólks, heimsmarkmiðum SÞ og öðrum áætlunum.
* Starfsmaður fær kynningu á framkvæmd úttekta og eftirlits frá ÖBÍ, Blindrafélaginu og Reykjavíkurborg.
* Starfsmaður tekur þátt í reglulegum fundum aðgengisfulltrúa sem skipuleggjendur standa fyrir.
* Starfsmaður fer yfir áætlanir og framkvæmdir í sveitarfélaginu með tilliti til ofangreindra laga og áætlana í samstarfi við byggingar- og skipulagsfulltrúa.
* Starfsmaður tekur við ábendingum frá almenningi og gerir úttekt á ákveðnum byggingum og útisvæðum í samvinnu við notendaráð fatlaðs fólks í sveitarfélaginu.
* Starfsmaður skilar inn lokaskýrslu um starf sitt með hliðsjón af verkefnislýsingu og leggur fram tillögur að stöðu aðgengisfulltrúa til framtíðar.
* Starfmaður tekur þátt í málþingi í lok sumars þar sem lokaskýrsla verkefnisins verður kynnt fulltrúum sveitarfélaganna.

Öryrkjabandalag Íslands Samband íslenskra sveitarfélaga